येँ - नेकपा एमालेया नेता माधव नेपालं पार्टी अध्यक्ष केपी शर्मा ओलीयात हिटलरया नेपाली अवतार धइगु संज्ञा बियादीगु दु । म्हिगः थःगु पुचःया विद्यार्थी संगठनयात सम्बोधन यासें नेता नेपालं प्रम ओली व्यक्तिवादी जूगु व कम्युनिष्ट आन्दोलनयात बिसर्जनया लँपुइ यंकूगु द्वपं नं बियादीगु खः ।
सम्बोधनया झ्वलय् नेता नेपालं प्रम ओलीं केन्द्रीय कमिटीइ थः जःखः च्वनीपिं व दासतय्त जक तयातःगु धासें उमिके मखुगु खँया आलोचना यायेगु हिम्मत मदुगु खँ धयादिल । प्रम ओलीं पार्टी दुने निरंकुशता कायम यायेगु स्वःगु धासें थःपिंसं ओलीया विरोध यानागु मखुसें ओली प्रवृत्तियात जक विरोध यानागु खँ नं स्पष्ट यानादिल ।
वंगु चैत ७ गते च्वंगु एमाले केन्द्रीय कमिटीया बैठकं माधव नेपाल, भीम रावल, घनश्याम भुसाल व सुरेन्द्र पाण्डेयात स्पष्टीकरण कायेगु निर्णय याःगु खः । नेता नेपालं प्रम ओलीं जालझेल यानाः पार्टी कब्जा याःगु द्वपं बियादिसें ओलीं पार्टी त्वःता वनेमाःगु बिचाः नं तयादिल ।
थ्वहे झ्वलय् एमाले ओली पक्षीय सांसद खगराज अधिकारीं प्रधानमन्त्री ओलीं राजीनामा बी मखु खँ धासें वय्कःयात फुसा अविश्वासया प्रस्तावं चीकेत हाथ्या बियादीगु दु ।
